ጓድ መለስ ዜናዊ በሀገራችን የሽግግሩ ሂደት አብቅቶ በህዝብ ምርጫ ዴሞክራሲያዊ መንግስት ከተመሰረተ በኋላ ፌዴራላዊ ስርዓት በመገንባትና የመጀመሪያውና ሁለተኛው የልማት መርሐ ግብር በተግባር ተተርጉሞ ሀገራችን በፈጣን እድገት አቅጣጫ እንድትረማመድ ውጤታማ አመራር ሰጥቷል፡፡ በመቀጠልም እኛን በመሰለ ህብረተሰብ የሚያጋጥመውን የእድገት መገታት መሰረታዊ መንስኤ በማጥናት ድርጅታችንና ሀገራችን በማያቋርጥ የተሃድሶ አቅጣጫ እንዲራመዱ በሳል አመራር ሰጥቷል፡፡ ጓድ መለስ መቼም ቢሆን ከትምህርት የማይቦዝነውን ብሩህ አእምሮውን በመጠቀም ሀገራችን ባለፉት ዘጠኝ ዓመታት ያረጋገጠችውን ፈጣን እድገት በመሃንዲስነትና በቀያሽነት ብቻ ሳይሆን ሰርቶ በሚያሰራ ብቁ አመራር ተግባራዊ ለማድረግ አስችሎናል፡፡ ካለፉት ሁለት ዓመታት ወዲህ ደግሞ ታላቁ የድርጅታችን መሪ ሀገራችንን ለመለወጥ ያስችላል ብሎ ያመነበትንና ኢትዮጵያውያን ተረባርበን ተግባራዊ ልናደርገው የምንችለውን የእድገትና የትራንስፎርሜሽን እቅድ ነድፎ ለሁለት ዓመታት ያህል ከህመሙ ጋር እየታገለ ተግባራዊ ለማድረግና ከፍተኛ ውጤት ለማምጣት ሲረባረብ ቆይቷል፡፡
